ส่วนที่ 1

ข้อมูลสรุป (executive summary)

บริษัท น้ำตาลขอนแก่น จำกัด (มหาชน) ก่อตั้งขึ้นในปี 2519 มีทุนจดทะเบียนทั้งหมด 1,600
ล้านบาท ทุนเรียกชำระแล้ว 1,550 ล้านบาท มีวัตถุประสงค์ในการดำเนินธุรกิจโรงงานน้ำตาล
และลงทุนในธุรกิจต่อเนื่องที่เกี่ยวข้องกับธุรกิจน้ำตาล ในปี 2548
บริษัทได้มีการระดมทุนโดยออกหุ้นเพิ่มทุนขายให้กับประชาชนทั่วไป
และได้จดทะเบียนบริษัทในตลาดหลักทรัพย์แห่งประเทศไทยภายใต้ชื่อ “KSL” ตั้งแต่นั้นมา
บริษัทได้มีการลงทุน และประกาศแผนการลงทุนขยายกิจการที่เกี่ยวกับธุรกิจน้ำตาลอย่างต่อเนื่อง
โดยจากเดิมในปี 2548 ธุรกิจหลักของบริษัทมาจากผลประกอบการโรงงานน้ำตาล 4
โรงงานที่กระจายอยู่ตามภูมิภาคต่าง ๆ ของประเทศไทย ในปี 2549 โรงงานผลิตเอทานอล
ของบริษัท ที่จังหวัดขอนแก่น กำลังการผลิต 150,000 ลิตรต่อวัน
ใช้กากน้ำตาลและน้ำอ้อยเป็นวัตถุดิบ ได้เริ่มเปิดดำเนินการผลิตและจำหน่ายเอทานอล โดยในปี
2549 บริษัทได้ผลิตและจำหน่ายเอทานอลจำนวน 25.57 ล้านลิตร ให้แก่บริษัทน้ำมัน
เพื่อนำไปผสมในน้ำมันเชื้อเพลิงรถยนต์ในสัดส่วนร้อยละ 10 ที่เรียกว่า น้ำมันแก๊สโซฮอล์
สำหรับโครงการโรงงานผลิตปุ๋ยชีวภาพ ซึ่งใช้น้ำเสียจากโรงงานผลิตเอทานอล
และกากหม้อกรองจากโรงงานน้ำตาลมาเป็นวัตถุดิบ บริษัทได้เริ่มเดินเครื่องจักร ตั้งแต่ต้น ปี 2549
ผลิตปุ๋ยชีวภาพประมาณ 18,000 ตัน ส่วนในปีหน้า ปี 2550 นั้น บริษัทคาดว่า โรงผลิตกระแสไฟฟ้า
ขนาด 30 MW ที่จังหวัดขอนแก่น ซึ่งนำกากอ้อย ของเหลือจากโรงงานน้ำตาลมาผลิตกระแสไฟฟ้า
ขายให้กับการไฟฟ้าฝ่ายผลิต จะสามารถผลิตและจำหน่ายได้ในช่วงปลายเดือนธันวาคม 2549

นอกจากโครงการต่าง ๆ ที่กล่าวมาแล้ว ในปี 2549 บริษัทยังได้ริเริ่มขยายโครงการต่าง ๆ
ต่อไปในอนาคต ดังนี้ :

(1) โครงการสร้างโรงงานเอทานอลเพิ่มอีก 2 โรงงาน ที่จังหวัดกาญจนบุรี และจังหวัดชลบุรี
โดยวัตถุดิบส่วนหนึ่งจะมาจากกากน้ำตาล ของโรงงานน้ำตาลที่ตั้งอยู่ใกล้เคียงของบริษัทเอง
บริษัทคาดว่า โรงงานเอทานอลทั้ง 2 โรงจะสามารถเริ่มผลิตและจำหน่ายได้ในปี 2551 และ ปี
2552 และจะทำให้บริษัทมีกำลังการผลิตเอทานอลเพิ่มขึ้นจาก 150,000 ลิตรต่อวัน เป็น 400,000
ลิตรต่อวัน

(2) โครงการลงทุน เพาะปลูกอ้อยและผลิตน้ำตาลในประเทศลาว ในปี 2549
บริษัทได้จัดตั้งบริษัทน้ำตาลสะหวันนะเขตขึ้น ซึ่งบริษัทถือหุ้นในสัดส่วนร้อยละ 80
เพื่อลงทุนเพาะปลูกอ้อย และทำโรงงานน้ำตาลในประเทศลาว
โดยได้ทำสัญญาพัฒนาพื้นที่ในเขตสะหวันนะเขตกับรัฐบาลของประเทศลาว
เพื่อใช้เป็นพื้นที่เพาะปลูกอ้อย ที่ตั้งอาคารและ โรงงาน จำนวน 10,000 เฮกตาร์ (62,500 ไร่)
ปัจจุบันบริษัท ได้เริ่มการเพาะปลูกพันธุ์อ้อยในพื้นที่บางส่วนไปแล้ว โดยในปี 2550
บริษัทจะนำพันธุ์อ้อยที่ได้จากการเพาะปลูกในปี 2549
ไปขยายพื้นที่ปลูกต่อเพื่อให้มีอ้อยพอเพียงต่อการหีบอ้อยของโรงงานน้ำตาล โดยบริษัทคาดว่า
โรงงานน้ำตาลใหม่ของบริษัทในประเทศลาว จะสามารถเดินเครื่องจักร หีบอ้อย
และผลิตและจำหน่ายน้ำตาลได้ในปี 2551

(3) โครงการลงทุน เพาะปลูกอ้อยและผลิตน้ำตาลในประเทศกัมพูชา ในปี 2549
บริษัทได้ลงทุนในหุ้นสามัญของบริษัท Koh Kong Plantation Co.,Ltd และ Kok Kong Sugar
Industry Co.,Ltd. ในสัดส่วนร้อยละ 50 ซึ่งบริษัทเหล่านี้ได้มีการทำบันทึกความเข้าใจ
กับรัฐบาลของประเทศกัมพูชา ในการขอพื้นที่สัมปานเพื่อใช้เป็นพื้นที่เพาะปลูกอ้อย ที่ตั้งอาคาร
และโรงงาน รวมทั้งสิ้น 20,000 เฮกตาร์ (125,000 ไร่) ในจังหวัดเกาะกง ปัจจุบันบริษัท
ได้เริ่มการเพาะปลูกพันธุ์อ้อยในพื้นที่บางส่วนไปแล้ว โดยในปี 2550 และ ปี 2551
บริษัทจะนำพันธุ์อ้อยที่ได้จากการเพาะปลูก ไปขยายพื้นที่ปลูกต่อเพื่อให้มีอ้อยพอเพียงต่อการหีบ
โดยบริษัทคาดว่า โรงงานน้ำตาลของบริษัทในประเทศกัมพูชา จะสามารถเดินเครื่องจักร หีบอ้อย
และผลิตและจำหน่ายน้ำตาลได้ในปี 2552

สำหรับผลการดำเนินงานของบริษัทในปี 2549 นั้น (งวดบัญชี พฤศจิกายน 2548 ถึง ตุลาคม
2549) ในส่วนที่เกี่ยวกับธุรกิจน้ำตาล ตั้งแต่ปี 2548 เป็นต้นมา ประเทศไทยประสบปัญหาภัยแล้ง
ทำให้ผลผลิตอ้อยทั่วประเทศไม่ดี ส่งผลให้บริษัทมีปริมาณอ้อยเข้าหีบในปริมาณต่ำติดต่อกัน 2 ปี
ประมาณ 4 ล้านตันต่อปี ซึ่งส่งผลกระทบต่อยอดขายในช่วง 2 ปี ที่ผ่านมา อยู่ในระดับต่ำ
ยิ่งไปกว่านั้น ในช่วงครึ่งปีหลังของปี 2549 ประเทศไทยเกิดภาวะน้ำท่วม
และผู้ซื้อน้ำตาลมีการชะลอการรับมอบน้ำตาล ส่งผลให้บริษัทมียอดขายน้ำตาลลดลงร้อยละ 16 จาก
436,455 ตันในปี 2548 เหลือ 365,356 ตันในปี 2549 ทำให้เมื่อสิ้นงวดบัญชีปี 2549
บริษัทมีน้ำตาลที่ผู้ซื้อยังไม่ได้มารับในคลังสินค้าเป็นจำนวน 113,453 ตัน
ซึ่งน้ำตาลส่วนใหญ่ได้มีการทำสัญญาซื้อขายเป็นที่เรียบร้อยแล้ว โดยมีจำนวนเพิ่มขึ้นร้อยละ 42
เมื่อเทียบกับงวดบัญชีปี 2548 ที่มีน้ำตาลอยู่ 79,774 ตัน แต่อย่างไรก็ดี
บริษัทและบริษัทย่อยยังคงมีผลกำไรสุทธิเติบโตขึ้น ที่ 678.947 ล้านบาท
โดยเมื่อเทียบกับผลกำไรสุทธิของปีที่ผ่านมาที่ 495.114 ล้านบาท บริษัทมีผลกำไรสุทธิเพิ่มขึ้น
183.833 ล้านบาท หรือเพิ่มขึ้นร้อยละ 37 สาเหตุหลักมาจาก

(1) การปรับเพิ่มขึ้นของราคาน้ำตาลภายในประเทศ และราคาน้ำตาลต่างประเทศ
    ส่งผลให้ราคาน้ำตาลขายเฉลี่ยของบริษัท เมื่อเทียบกับปีที่ผ่านมา ปรับตัวเพิ่มขึ้นร้อยละ 29
    จาก 10,807 บาทต่อตันน้ำตาล ในปี 2548 เป็น 13,906 บาทต่อตันน้ำตาล ในปี 2549

(2) บริษัทรับรู้ผลประกอบการจากโครงการผลิตเอทานอล ที่เริ่มสร้างรายได้ในปี 2549 โดยในปี
    2549 บริษัทมียอดขายเอทานอลทั้งสิ้น 25.57 ล้านลิตร มีรายได้จากการขายเอทานอลทั้งสิ้น
    591 ล้านบาท

สำหรับปี 2550 ปัจจัยบวกต่อการดำเนินงานของบริษัทคือ
การเริ่มรับรู้รายได้จากโครงการโรงผลิตกระแสไฟฟ้า
ปริมาณอ้อยเข้าหีบที่บริษัทคาดว่าจะได้รับเพิ่มขึ้นจาก 4 ล้านตันอ้อยในปีที่ผ่านมา เป็น 5 ล้านตันอ้อย
ปริมาณการผลิตเอทานอลที่บริษัทตั้งเป้าหมายผลิตที่ 45 ล้านลิตร เมื่อเทียบกับปีที่ผ่านมา
บริษัทผลิตได้ที่ 25 ล้านลิตร อย่างไรก็ตามในปี 2550 บริษัทคาดว่ามีปัจจัยในแง่ลบ
ในเรื่องความแน่นอนของภาครัฐในส่วนของนโยบายการจำหน่ายเอทานอล
ซึ่งส่งผลต่อราคาขายเอทานอล การปรับตัวลดลงของระดับราคาน้ำตาลเมื่อเทียบกับปีที่ผ่าน
แต่ปัจจุบันราคายังอยู่ในระดับที่สูงเมื่อเทียบกับ 10 ปีย้อนหลัง (ไม่นับรวมปีที่ผ่านมา)
การแข็งค่าของค่าเงินบาทซึ่งส่งผลให้ราคาขายน้ำตาลต่างประเทศเมื่อเทียบเป็นเงินบาท
ซึ่งการลดผลกระทบจากปัจจัยลบดังกล่าว ในปี 2550
บริษัทคาดว่าการที่บริษัทมีปริมาณการผลิตที่เพิ่มขึ้น
จะสามารถช่วยให้บริษัทบริหารต้นทุนต่อหน่วยให้ลดลง
ซึ่งจะช่วยให้บริษัทยังคงรักษาส่วนต่างระหว่างราคาขายและต้นทุนการผลิตได้